་ཀྱི་སྔགས་ཀྱིས་ཟུག་རྔུ་སྦྱངས་ནས་ས་བརྙན་བཟང་པོའི་ས་སྟེགས་བརྩིགས་པས་རུང་བ་ཉིད་དོ། །ཟུག་རྔུ་སྦྱང་བའོ། །དེ་ནས་སློབ་དཔོན་གྱིས་དབུས་སུ་ཁ་ཤར་དུ་ཕྱོགས་ཏེ་འདུག་ལ། བྷུ་ཁཾ་དང་སྭ་བྷཱ་ཝས་ས་ཕྱོགས་སྟོང་པར་བསྒོམས་ནས་ཧཱུྃ་ལྃ་ཧཱུྃ་ལས་རྡོ་རྗེའི་ས་གཞིར་བསྐྱེད་ལ། ཨོཾ་མེ་དི་ནཱི་བཛྲཱི་བྷ་ཝ་བནྡྷ་ཧཱུྃ་གིས་བྱིན་གྱིས་བརླབས་པའི་སྟེང་དུ་པྃ་དང་རྃ་ལས་པདྨ་དང་ཉི་མའི་དབུས་སུ་སྣ་ཚོགས་རྡོ་རྗེ་ཧཱུྃ་གིས་མཚན་པ་ལས་བྱུང་བའི་སྲུང་བའི་འཁོར་ལོ་བརྟན་པར་བསྒོམས་ནས། ཨོཾ་བཛྲ་རཀྵ་རཀྵ་ཧཱུྃ་ཧཱུྃ་ཕཊ་ཀྱིས་བྱིན་གྱིས་བརླབས་ཏེ། དེའི་དབུས་སུ་རང་ཉིད་སྐད་ཅིག་གིས་དཔལ་ཧེ་རུ་ཀར་དམིགས་པའི་ཐུགས་ཀ་ནས་ཕུར་བུ་དང་ཐོ་བ་འཛིན་པའི་ཁྲོ་བོའི་ཚོགས་དུ་མ་སྤྲོས་པས་ཕྱོགས་སྐྱོང་བཅུ་འཁོར་དང་བཅས་པའི་བགེགས་ཀྱི་ཚོགས་སྲུང་འཁོར་གྱི་ཕྱི་རོལ་དུ་བཀུག་ལ་དཀར་པོའི་ཕྱོགས་རྣམས་ལམ་ལ་བཀོད་ཅིང་། ནག་པོའི་ཕྱོགས་རྣམས་ཀྱི་སྤྱི་བོར་ཕུར་བུ་བཏབ་ནས། ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ། སརྦ་དུཥྚཱཾ་ཕཊ། ཀཱི་ལ་ཡ་ཀཱི་ལ་ཡ་སརྦ་པཱ་པཾ་ཧཱུྃ་ཧཱུྃ་ཕཊ། བཛྲ་ཀཱི་ལ་ཡ་བཛྲ་དྷ་ར་ཨཱ་ཛྙཱ་པ་ཡ་ཏི་སརྦ་བིགྷྣཱན་ཀཱ་ཡ་ཝཱཀ་ཙིཏྟ། བཛྲ་ཀཱི་ལ་ཡ་ཧཱུྃ་ཧཱུྃ་ཧཱུྃ་ཕཊ། ཅེས་བརྗོད་ནས་རྡོ་རྗེ་ཐོ་བས་བརྡུང་པར་བསམ་ཞིང་། ཨོཾ་བཛྲ་མུཏྐ་ར་བཛྲ་ཀཱི་ལ་ཡ། ཨཱ་ཀོ་ཏ་ཡ་ཧཱུྃ་ཕཊ། ཅེས་བརྗོད་པས་ལུས་ཐལ་བའི་ཕུང་པོར་གྱུར་ཞིང་སེམས་ཀྱི་སྒྲིབ་པ་སྦྱངས་ནས་མི་བསྐྱོད་པའི་ཞིང་དུ་སངས་རྒྱས། ཁྲོ་བོ་རྣམས་རྡོ་རྗེའི་རྭ་བའི་ཁ་ཁྱེར་ལ་འཁོད་ནས་སྲུང་བའི་ལས་མཛད་པར་བསམ་མོ། །བགེགས་སྦྱང་བ་སྟེ་ས་སྦྱངས་པའོ། །དེ་ནས་ཕྱོགས་བཞིར་འཁོད་པའི་ལས་ཀྱི་སློབ་མ་དང་བཅས་པའི་གཙོ་འཁོར་ལྔས་དཀྱིལ་འཁོར་རྫོགས་པར་བསྒོམས་ནས་མཐར་ལྷ་སོ་སོའི་ང་རྒྱལ་འཛིན་པས་སློབ་དཔོན་ཏིང་ངེ་འཛིན་ལས་བསླང་བའི་ཕྱིར། ཕྱོགས་བཞིའི་སློབ་མས་རིམ་པ་བཞིན། །དེ་བཞིན་གཤེགས་པ་ཀུན་ཞི་བ། །དེ་བཞིན་གཤེགས་པ་ཀུན་གྱིས་གནས། །ཆོས་ཀུན་བདག་མེད་པ་ཡི་མཆོག །དཀྱིལ་འཁོར་དམ་པ་བཤད་དུ་གསོལ། །མཚན་རྣམས་ཐམས་ཅད་ཡང་དག་རྫོགས། །མཚན་མིན་ཐམས་ཅད་རྣམ་སྤངས་པ། །ཀུན་ཏུ་བཟང་པོ་སྐུ་ཡི་མཆོག །དཀྱིལ་འཁོར་དམ་པ་བཤད་དུ་གསོལ། །ཞི་བའི་ཆོས་ནི་མཆོག་ལས་བྱུང་། །ཡེ་ཤེས་སྤྱོད་པ་རྣམ་སྦྱོང་མཛད། །ཀུན་ཏུ་བཟང་པོ་གསུང་གི་མཆོག །དཀྱིལ་འཁོར་དམ་པ་བཤད་དུ་གསོལ། །སེམས་ཅན་ཀུན་གྱི་སེམས་ཆེན་པོ། །རང་བཞིན་དག་པས་དྲི་མ་མེད། །ཀུན་བཟང་ཐུགས་མཆོག་ཁ་ལོ་བསྒྱུར། །དཀྱིལ་འཁོར་དམ་པ་བཤད་དུ་གསོལ། །ཞེས་ལན་གསུམ་དུ་གསོལ་བ་བཏབ་པས། སློབ་དཔོན་ཏིང་ངེ་འཛིན་ལས་ལངས་ཏེ། ཨོཾ་བཛྲོ་ཏིཥྛས་ཏིང་ངེ་འཛིན་གྱི་དཀྱིལ་འཁོར་ནམ་མཁའ་ལ་བཏེག་ལ། རང་ཉིད་གཙོ་བོ་ལས་བྱེ་བའི་ཧེ་རུ་ཀར་དམིགས་པའི་མིག་གཉིས་མ་དང་ཊ་ལས་ཉི་མ་དང་ཟླ་བ་ཧཱུྃ་གིས་མཚན་པར་དམིགས་ནས་གཡོན་ནས་གཡས་དང་། གཡས་ནས་གཡོན་དུ་བལྟ་བས་བགེགས་རྣམས་ཚར་གཅད་པ་དང་རྗེས་སུ་གཟུང་བ་བྱས་ནས་རྐང་མཐིལ་ཨ་ལས་སྣ་ཚོགས་རྡོ་རྗེར་བལྟས་ཏེ་ཁྲོ་བོའི་འགྱིང་བཙལ་པ་ལན་གསུམ་བྱས་ནས་རྡོ་རྗེའི་འགྲོས་ཀྱིས་དབང་ལྡན་དུ་སོང་ལ། ཧཱུྃ་སོང་ཤིག་བགེགས་ཚོགས་མ་ལུས་ཀུན། །ལྷ་དང་ལྷ་མིན་གསང་བ་པ། །གནོད་པར་བྱེད་པའི་བགེགས་ཚོགས་རྣམས། །སྒྱུ་འཕྲུལ་ཆེན་མོའི་བདག་ཉིད་གཙོ། །བདེ་ཆེན་ཡེ་ཤེས་ལས་བྱུང་བའི། །ང་ནི་དཔལ་ལྡན་སྙིང་རྗེའི་སྟོབས། །བཀའ་ཡི་འཁོར་ལོ་རབ་སྦྱོར་བས། །གལ་ཏེ་བཀའ་ལས་འདས་གྱུར་ན། །རྡོ་རྗེ་རབ་ཏུ་འབར་བ་ཡིས། །མགོ་ནི་ཚལ་པ་བརྒྱར་འགས་ཤིང་། །ཞིག་པར་འགྱུར་བ་གདོན་མི་ཟ། །དེ་བས་གཞན་དུ་འགྲོ་བར་གྱིས། །ཞེས་ལན་གསུམ་བརྗོད་པས་བཀའ་བསྒོས་ནས། སུམྦྷའི་སྔགས་དྲག་ཏུ་བརྗོད་ཅིང་། རོལ་མོའི་སྒྲ་དང་བཅས་པས་བགེགས་བསྐྲད་ནས། ཤར་དུ་གཡས་བརྐྱང་། ལྷོ་རུ་གཡོན་བརྐྱང་། ནུབ་ཏུ་ས་ག བྱང་དུ་ཟླུམ་པོ་ལ་སོགས་པའི་རྐང་སྟབས་དང་གོམས་སྟབས་ཀྱིས་དཀྱིལ་འཁོར་གྱི་ཁོར་ཡུག་ཀུན་ཏུ་བཅགས་པས་རྐང་རྗེས་རྣམས་སྣ་ཚོགས་རྡོ་རྗེར་གྱུར་པར་བལྟས་ལ། སླར་ཡང་དབུས་སུ་འཁོད་དེ། འདུག་སྟོངས་ལག་སྟངས་བཞིན་གྱི་འགྱུར་ཚུལ་ངག་གི་འདྲེན་པ་རྣམས་ཇི་སྐད་བཤད་པའི་ཚུལ་རྣམས་བྱས་པས་ཀྱང་བྱིན་གྱིས་བརླབ་ཅིང་གཟུང་ངོ་། །ས་གཟུང་བའོ།། །།སླར་ཡང་བགེགས་མི་འཇུག་པར་བྱ་བའི་ཕྱིར་སྲུང་བའི་འཁོར་ལོ་བརྟན་པར་དམིགས་ནས་སྔར་བཤད་པའི་ཆོ་གས་ཕྱོགས་མཚམས་རྣམས་སུ་རྡོ་རྗེ་ཕུར་བུ་ཡང་གདབ་བོ། །ས་གཟུང་བ་སྟེ་སའི་ཆོ་གའོ། །དེ་ནས་ལྷ་སྟ་གོན་ལ་འཇུག་པ་ནི་ཕྱེ་མ་རེད་ཀྱི་ཚེ་ཉེ་བར་མཁོ་བའི་ཡོ་བྱད་རྣམས་བསགས་ཤིང་བཤམས་ལ་སྔོན་དུ་འགྲོ་བའི་གཏོར་མས་དེར་ལྷགས་པའི་འབྱུང་པོའི་ཚོགས་ཚིམ་པར་བྱས་ནས་སྣོད་དུ་མི་རུང་བ་རྣམས་བསྐྲད་ལ་ལས་ཀྱི་སློབ་མས་རྣལ་འབྱོར་ལ་གནས་པར་གསོལ་བ་གདབ་སྟེ་ཡི་གེ་བརྒྱ་པས་རྒྱུད་སྦྱངས་ནས་དཀྱིལ་འཁོར་རྫོགས་པར་བསྒོམས་ལ་སྔགས་ཀྱི་བཟླས་པའང་ཅི་རིགས་པར་བྱའོ། །དེ་ནས་མཆོད་རྫས་རྣམས་བསང་ཞིང་སྦྱངས་ནས་བསྐྱེད་ཅིང་བྱིན་གྱིས་བརླབས་ཏེ། དཀྱིལ་འཁོར་གྱི་དབུས་སུ་མེ་ཏོག་ཚོམ་བུ་བཀོད་ལ། སའི་ལྷ་མོའི་ཆོ་ག་སྔ་མ་ཇི་ལྟ་བ་བཞིན་དུ་བྱས་ཏེ་ས་ལྷག་པར་གནས་པའོ། །དེ་ནས་བསྒྲུབ་པའི་མཎྜལ་ལྟར་ཚོམ་བུའི་དཀྱིལ་འཁོར་བསྒྲུབས་ནས་མཆོད་པའི་སྐབས་ལྟར་ཕྱི་དང་། ནང་དང་། བསྟོད་པ་དང་། གཏོར་མའི་བར་གྱིས་མཆོད་ནས། པུས་མོ་གཡས་པའི་ལྷ་ང་ས་ལ་བཙུགས་ནས་རྡོ་རྗེ་དྲིལ་བུ་སྤོས་དང་བཅས་པ་འཛིན་པས། ཧེ་རུ་ཀ་དཔལ་བཅོམ་ལྡན་འདས། །སངས་རྒྱས་མཁའ་འགྲོ་ཡང་དག་ལྡན། །ཕྱོགས་བཞིའི་མཁའ་འགྲོ་མ་རྣམས་དང་། །རིག་པའི་ལྷ་མོ་རྫུ་འཕྲུལ་ཅན། །བྱང་ཆུབ་སེམས་དཔའ་ལ་སོགས་ཀུན། །ཐམས་ཅད་བདག་ལ་དགོངས་སུ་གསོལ། །སློབ་མ་རྣམས་ལ་ཕན་ཕྱིར་དང་། ཁྱེད་རྣམས་ལ་ཡང་མཆོད་པའི་ཕྱིར། །བདག་གིས་སྡིག་པ་འཇིག་བྱེད་པའི། །དཀྱིལ་འཁོར་ནང་པར་འདྲི་འཚལ་ཏེ། །རྗེས་སུ་བརྩེ་བས་དགོངས་ནས་ནི། །བྱིན་གྱིས་བརླབ་པར་མཛད་དུ་གསོལ། །ཞེས་ལན་གསུམ་གསོལ་བ་བཏབ་པས་གནང་བ་བྱིན་པར་བསམ་མོ། །ལྷ་ལྷག་པར་གནས་པའོ། །དེ་ནས་བུམ་པ་བསང་ཞིང་སྦྱངས་ནས་པདྨ་དང་ཟླ་བའི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ་ཡངས་ཤིང་རྒྱ་ཆེ་བ་ལྷའི་གོས་ཀྱི་མགུལ་ཆིངས་དང་དཔག་བསམ་གྱི་ཤིང་གི་ཁ་རྒྱན་དང་བཅས་པ་དྲུག་གམ་གཉིས་བཤམས་ལ། རྣམ་རྒྱལ་གྱི་བུམ་པར་མངོན་བྱང་ལས་གཙོ་བོ་དང་བུམ་པ་གཞན་བཞིར་འཁོར་རྣམས་མངལ་ནས་འབྱིན་པའི་ཚུལ་གྱིས་བསྐྱེད་པའམ། ཡང་ན་དེ་ཉིད་དུ་ཐམས་ཅད་བསྐྱེད་དོ། །ལས་ཐམས་ཅད་པའི་བུམ་པར་ཧཱུྃ་ལས་བདུད་རྩི་འཁྱིལ་པ། ཁྲོ་བོ་ཕྱག་གཉིས་པ། སྣ་ཚོགས་རྡོ་རྗེ་དང་དྲིལ་བུ་འཛིན་པ་དམིགས་ལ། ཐམས་ཅད་ལ་རིགས་ཀྱི་བདག་པོའི་རྒྱས་གདབ་པའི་བར་དུ་བྱ་སྟེ། བདུད་རྩི་འཁྱིལ་པ་ལ་ནི་དོན་ཡོད་གྲུབ་པས་དབུར་བརྒྱན་པའོ། །དེ་ནས་མཆོད་ཅིང་བསྟོད་ནས། དེ་དག་གི་རྒྱུད་བསྐུལ་བའི་ཕྱིར་རང་གི་སྙིང་ག་ནས་སྔགས་ཀྱི་ཕྲེང་བ་གཟུངས་ཐག་ལ་བརྟེན་ནས་སོང་བ་ལྷ་རྣམས་ཀྱི་ཐུགས་ཀར་ཕོག་པས་དགྱེས་ཤིང་དབང་དུ་གྱུར་པས་ཁ་དོག་དམར་པོར་གྱུར་ནས། སྐུའི་ཆ་ཐམས་ཅད་ལས་ཡེ་ཤེས་ཀྱི་བདུད་རྩི་བབ་པས་བུམ་པ་གང་བར་བསམ་ཞིང་ལྷ་ལྔའི་སྔགས་སྒྲུབ་ཐབས་བཞིན་དང་། བདུད་རྩི་འཁྱིལ་པ་ལ། ཨོཾ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཧཱུྃ་ཕཊ། ཅེས་ཅི་རིགས་པ་བཟླས་ནས་སླར་ཡང་མཆོད་ཅིང་བསྟོད་དེ་དུང་ཆོས་ཀྱི་ཆུ་བླུགས་པས་ཐམས་ཅད་འོད་དུ་ཞུ་བ་ལས་བྱུང་བའི་བདུད་རྩིའི་ཆུར་བལྟའོ། །བུམ་པ་ལྷག་པར་གནས་པའོ། །གཞན་ཡང་སློབ་མ་ལ་ཉེ་བར་མཁོ་བའི་ཡོ་བྱད་ཀུན་ཡི་གེ་གསུམ་ལས་གྲུབ་པའི་རྫས་དྭངས་ཤིང་ཐོགས་པ་མེད་པར་བསྐྱེད་ནས། ཨོཾ་ཨཱཿཧཱུྃ་གིས་བྱིན་གྱིས་བརླབ་བོ། །ཡོ་བྱད་ལྷག་པར་གནས་པའོ། །དེ་ནས་བདག་བསྐྱེད་ཀྱི་དཀྱིལ་འཁོར་མཆོད་པའི་ཕྱིར། ཚོགས་ཀྱི་འཁོར་ལོ་ལ་ལོངས་སྤྱད་ནས་ལྷག་མའི་གཏོར་མ་བྱས་ལ་གསང་བའི་རྫས་དང་ལྷ་རྣམས་མི་མངོན་པར་བྱ་བ་ནི་བར་སྐབས་ཀྱི་བྱ་བའོ།། །།དེ་ནས་ཁ་དང་གདོང་དག་པར་བཀྲུས་པའི་སློབ་མ་རྣམས་ཕྱག་འཚལ་ཞིང་མཎྜལ་ཕུལ་ནས་སྙིམ་པ་མེ་ཏོག་དང་བཅས་ཏེ་འཁོད་པ་རྣམས་ལ། སྔགས་ཀྱི་དངོས་གྲུབ་དོན་གཉེར་གང་། །དཀྱིལ་འཁོར་འདིར་ནི་གཞུག་བྱ་སྟེ། །བསོད་ནམས་འདོད་པས་འདི་ལས་གཞན། །བདག་གཞན་འཇིག་རྟེན་ཕ་རོལ་གཉེར། །དད་པ་ཆེན་པོ་ལྡན་པ་དག །འཇིག་རྟེན་ཕ་རོལ་ལ་དམིགས་ནས། །བློ་ལྡན་དཀྱིལ་འཁོར་གཞུག་བྱ་སྟེ། །འདི་ཡི་འབྲས་བུ་གཉེར་མི་བྱ། །གལ་ཏེ་འདི་འབྲས་དོན་གཉེར་ན། །འཇིག་རྟེན་ཕ་རོལ་འགྲུབ་མི་འགྱུར། །འཇིག་རྟེན་ཕ་རོལ་ལ་དམིགས་ན། །འབད་པ་མེད་པར་འདི་འབྲས་འགྲུབ། །ཅེས་བརྗོད་ནས་དོན་བཤད་དེ། སྙིང་རྗེ་ཆེན་པོ་ལས་བྱུང་བའི་བྱང་ཆུབ་ཀྱི་སེམས་ཀྱིས་དབང་དོན་དུ་གཉེར་བའི་ཡིད་དང་ལྡན་པར་བྱས་པ་རྣམས་འོད་ཀྱི་ཚུལ་གྱིས་སློབ་དཔོན་གྱི་ཞལ་དུ་ཞུགས་པ་ཐུགས་ཀའི་ཡེ་ཤེས་ཀྱི་མེས་སྦྱངས་ཏེ་ཡུམ་གྱི་མཁར་བྱང་ཆུབ་ཀྱི་སེམས་ཀྱི་རྣམ་པར་བབས་པ་ཧེ་རུ་ཀར་གྱུར་པ་ལས་ཡེ་ཤེས་པ་དང་རོ་གཅིག་པར་བྱས་ཏེ་དབང་བསྐུར་ཞིང་རིགས་བདག་གི་རྒྱས་གདབ་པ་སྤྲོས་ནས་སོ་སོའི་གནས་སུ་དགོད་དོ། །དེ་ལྟར་ནང་གི་དབང་གིས་སྦྱངས་པའི་སློབ་མ་རྣམས་ཀྱིས་གོང་དུ་ཕུལ་བའི་མཎྜལ་དབང་གི་ཡོན་དུ་དམིགས་ལ། དགའ་ཆེན་ཁྱོད་བདག་སྟོན་པ་བས། །སློབ་དཔོན་ཁྱོད་ནི་དགོངས་སུ་གསོལ། །བྱང་ཆུབ་ཆེན་པོའི་ཚུལ་བསྟན་པ། །མགོན་པོ་ཆེན་པོ་བདག་འཚལ་ལོ། །དམ་ཚིག་དེ་ཉིད་བདག་ལ་སྩོལ། །བྱང་ཆུབ་སེམས་ཀྱང་བདག་ལ་སྩོལ། །སངས་རྒྱས་ཆོས་དང་དགེ་འདུན་ཏེ། །སྐྱབས་གསུམ་དག་ཀྱང་བདག་ལ་སྩོལ། །ཐར་པ་ཆེན་པོའི་གྲོང་མཆོག་ཏུ། །མགོན་པོ་བདག་ནི་གཞུག་ཏུ་གསོལ། །ཞེས་ལན་གསུམ་དུ་ཁྱད་པར་ཅན་གྱི་དོན་ཞུ་བའི་ཕྱིར་གསོལ་བ་འདེབས་པ་རྣམས་ལ། བུ་ཚུར་ཐེག་པ་ཆེན་པོ་ལ། །ཁྱོད་ནི་ཚུལ་ཆེན་སྣོད་ཡིན་ཏེ། །གསང་སྔགས་སྤྱོད་ཚུལ་ཆོ་ག་ནི། །ཁྱོད་ལ་ཡང་དག་བསྟན་པར་བྱ། །སངས་རྒྱས་དུས་གསུམ་ལས་འདས་པ། །སྐུ་གསུང་ཐུགས་ཀྱི་རྡོ་རྗེ་ཅན། །མཉམ་ཉིད་ཡེ་ཤེས་ཐོབ་པ་ནི། །རྡོ་རྗེ་སྔགས་རབ་བསྒོམས་པས་སོ། །གསང་སྔགས་སྤྱོད་པ་མཉམ་མེད་དེ། །ཧེ་རུ་ཀ་དཔལ་སྦྱོར་བ་ཡིས། །བདུད་སྡེ་ཤིན་ཏུ་མི་བཟད་པའི། །དཔུང་ཆེན་དག་ཀྱང་དེ་ཡིས་བཅོམ། །དེ་བས་ཀུན་མཁྱེན་ཐོབ་བྱའི་ཕྱིར། །བུ་ཡིས་བློ་གྲོས་འདི་གྱིས་ཤིག །ཅེས་བརྗོད་ནས་དོན་བཤད་པས་གསང་སྔགས་ལ་སྤྲོ་བ་བསྐྱེད་པར་བྱའོ། །དེ་ནས་རྒྱུན་བཤགས་སྔོན་དུ་འགྲོ་བའི་བྱང་ཆུབ་ཀྱི་སེམས་དང་སྡོམ་པ་གཟུང་བའི་ཕྱིར། བདག་གི་སྡིག་པ་བགྱིས་པ་དང་། །བགྱིད་དུ་སྩལ་དང་ཡི་རང་བ། །སངས་རྒྱས་སྤྱན་སྔར་བདག་གིས་ནི། །མ་ལུས་སོ་སོར་བཤགས་པར་བགྱི། །སངས་རྒྱས་བྱང་ཆུབ་སེམས་དཔའ་དང་། །རང་རྒྱལ་དགྲ་བཅོམ་འགྲོ་རྣམས་ཀྱི། །ཚོགས་ལ་བདག་ནི་ཡི་རང་ངོ་། །སྒྱུ་འཕྲུལ་གཙོ་བོ་ཡབ་ཡུམ་དང་། །མཁའ་འགྲོ་མ་དང་བཅས་པ་དང་། །ཆོས་མཆོག་ལ་ཡང་སྐྱབས་སུ་མཆི། །དུས་གསུམ་བདེ་གཤེགས་ཐམས་ཅད་དང་། །བྱང་ཆུབ་སེམས་དཔའ་ཐམས་ཅད་ཀྱིས། །བྱང་ཆུབ་སེམས་མཆོག་བསྐྱེད་པ་ལྟར། །དེ་བཞིན་བདག་གིས་སེམས་བསྐྱེད་དོ། །མ་ལུས་བཞུགས་པ་འགྲོ་བའི་མགོན། །བདེ་གཤེགས་བླ་མེད་སངས་རྒྱས་རྣམས། །བདག་ལ་གཟིགས་ནས་དགོངས་སུ་གསོལ། །བདག་གིས་འདི་ཉིད་ནས་བཟུང་ནས། །སངས་རྒྱས་ཆོས་དང་དགེ་འདུན་ཏེ། །བླ་ན་མེད་པའི་དཀོན་མཆོག་གསུམ། །སངས་རྒྱས་རྣལ་འབྱོར་སྡོམ་པ་ནི། །ཡང་དག་ཉིད་དུ་གཟུང་བར་བགྱི། །རྡོ་རྗེ་རིགས་མཆོག་ཆེན་པོ་ལ། །རྡོ་རྗེ་དྲིལ་བུ་ཕྱག་རྒྱ་ཡང་། །ཡང་དག་ཉིད་དུ་གཟུང་བར་བགྱི། །སློབ་དཔོན་དག་ཀྱང་གཟུང་བར་བགྱི། །རིན་ཆེན་རིགས་མཆོག་ཆེན་པོ་ཡི། །དམ་ཚིག་ཡིད་དུ་འོང་བ་ལ། །ཉིན་རེ་ཞིང་ནི་ལན་དྲུག་ཏུ། །སྦྱིན་པ་རྣམ་བཞི་རྟག་ཏུ་སྦྱིན། །བྱང་ཆུབ་ཆེན་པོ་ལས་བྱུང་བའི། །པདྨའི་རིགས་མཆོག་དག་པ་ལ། །ཕྱི་ནང་གསང་བ་ཐེག་པ་གསུམ། །དམ་པའི་ཆོས་ཀྱང་གཟུང་བར་བགྱི། །ལས་ཀྱི་རིགས་མཆོག་ཆེན་པོ་ལ། །སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་གཟུང་བར་བགྱི། །མཆོད་པའི་ལས་ཀྱང་ཅི་ནུས་བགྱི། །ཚུལ་ཁྲིམས་ཀྱི་ནི་བསླབ་པ་དང་། །དགེ་བའི་ཆོས་ནི་སྡུད་པ་དང་། །སེམས་ཅན་དོན་བྱེད་ཚུལ་ཁྲིམས་གསུམ། །བདག་གིས་བརྟན་པོར་གཟུང་བར་བགྱི། །གཉིས་སུ་མེད་པའི་ཚངས་སྤྱོད་དང་། །རང་གི་དམ་ཚིག་བསྲུང་བར་བགྱི། །བདག་གི་དགེ་བའི་ལས་རྣམས་ཀྱིས། །སངས་རྒྱས་མྱུར་དུ་བསྒྲུབ་བྱ་སྟེ། །སེམས་ཅན་འཁོར་བའི་རྒྱ་མཚོ་ལས། །བླ་མེད་གནས་སུ་བསྒྲལ་བར་བགྱི། །ཞེས་ལན་གསུམ་བརྗོད་དུ་གཞུག་གོ །ཡང་ན་སྟ་གོན་གྱི་སྐབས་སུ་རྒྱུན་བཤགས་སྔོན་དུ་འགྲོ་བའི་སེམས་བསྐྱེད་ཙམ་བྱས་ནས། སྡོམ་པ་གཟུང་བ་རྒྱས་པར་དངོས་གཞིའི་སྐབས་སུ་མཛད་དེ་འདི་ནི་མཛེས་པར་མཐོང་ངོ་། །དེ་ནས་ལས་ཐམས་ཅད་པའི་བུམ་པའི་ཆུས་སློབ་མའི་གནས་གསུམ་དུ་ཐིག་ལེ་བྱ་ཞིང་ཡི་གེ་གསུམ་ལས་བྱུང་བའི་འཁོར་ལོ་དང་། པདྨ་དང་། རྡོ་རྗེ། ས་བོན་སོ་སོས་མཚན་པ་བསྐྱེད་ནས་དེ་ལས་འཕྲོས་པའི་འོད་ཀྱིས་སངས་རྒྱས་རྣམས་ཀྱི